南湖行二首  其一
作者：曾鞏
朝代：宋

paragraphs: 二月南湖春雨多，春風蕩漾吹湖波。
著紅少年里中出，百金市上裁輕羅。
插花步步行看影，手中掉旅唱吳歌。
放船縱櫂鼓聲促，蛟龍擘水爭馳逐。
倏親忽遠誰可追，朝在西城暮南溪。
奪標得雋唯恐遲，雷轟電激使人迷。
紅簾彩舫觀者多，美人坐上揚雙蛾。
斷瓶取酒飲如水，盤中白筍兼青螺。
生長江湖樂卑濕，不信中州天氣和。